Document ID: 31986R0583

*****
ΚΑΝΟΝΙΣΜΟΣ (ΕΟΚ) αριθ. 583/86 ΤΗΣ ΕΠΙΤΡΟΠΗΣ
της 28ης Φεβρουαρίου 1986
για τον καθορισμό των λεπτομερειών εφαρμογής των εξισωτικών ποσών «προσχώρησης» στον τομέα του ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 473/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του συστήματος των εξισωτικών ποσών «προσχώρησης» στον τομέα του ελαιολάδου (1),και ιδίως το άρθρο 8,
Εκτιμώντας:
ότι, σύμφωνα με το άρθρο 2 παράγραφος 2 του κανονισμού (ΕΟΚ) αριθ. 473/86, το εξισωτικό ποσό προσχώρησης, διορθώνεται με τη διαφορά μεταξύ της ενίσχυσης στην κατανάλωση που εφαρμόζεται στην Κοινότητα στη σύνθεσή της στις 31 Δεκεμβρίου 1985 και εκείνης που εφαρμόζεται στο νέο κράτος μέλος· ότι η ενίσχυση στην κατανάλωση που λαμβάνεται υπόψη είναι εκείνη που αναφέρεται στο άρθρο 11 παράγραφος 1 του κανονισμού αριθ. 136/66/ΕΟΚ (2) περί κοινής οργανώσεως της αγοράς στον τομέα των λιπαρών ουσιών, πολλαπλασιαζόμενη με το ποσοστό που αναφέρεται στο άρθρο 11 παράγραφος 6 του ίδιου κανονισμού·
ότι το άρθρο 2 παράγραφος 6 του κανονισμού (ΕΟΚ) αριθ. 473/86 προβλέπει ότι για το ραφιναρισμένο ελαιόλαδο μπορεί να αποφασισθεί να πολλαπλασιασθεί το εξισωτικό ποσό «προσχώρησης» επί ένα συντελεστή, λαμβάνοντας υπόψη την ποσότητα του ακατέργαστου ελαιόλαδου που είναι απαραίτητη για την παραγωγή του·
ότι, όσον αφορά τα προϊόντα που περιέχουν ελαιόλαδο, για το εφαρμοζόμενο αντισταθμιστικό ποσό πρέπει να λαμβάνεται υπόψη η περιεκτικότητα σε λάδι των εν λόγω προϊόντων·
ότι ο κανονισμός (ΕΟΚ) αριθ. 3774/85 του Συμβουλίου της 20ής Δεκεμβρίου 1985 σχετικά με ορισμένες εθνικές ενισχύσεις ασυμβίβαστες με την κοινή αγορά που επιτρέπεται να διατηρήσει προσωρινά η Πορτογαλική Δημοκρατία στον τομέα της γεωργίας (3) έχει προβλέψει τη διατήρηση μιας ενίσχυσης στην κατανάλωση του ελαιόλαδου στην Πορτογαλία· ότι θα πρέπει συνεπώς να τη λάβουμε υπόψη κατά τη χορήγηση ή συμμετοχή των εξισωτικών ποσών « προσχώρησης»·
ότι το άρθρο 6 παράγραφος 2 του κανονισμού (ΕΟΚ) αριθ. 473/86 προβλέπει ότι, αν για τις εξαγωγές προς μία ή περισσότερες τρίτες χώρες, η επιστροφή είναι μικρότερη από το εξισωτικό ποσό «προσχώρησης» ή δεν καθορίζεται, μπορεί να προβλεφθεί κατά την εξαγωγή η λήψη των απαραίτητων μέτρων για την καλή λειτουργία της κοινής οργάνωσης της αγοράς του ελαιόλαδου· ότι θα πρέπει, αναμένοντας τον καθορισμό ενός νέου καθεστώτος εξαγωγών και για να διατηρηθούν τα ρεύματα συνλλαγών, να μην εφαρμοσθεί το εξισωτικό ποσό «προσχωρήσεως» στις εξαγωγές της Ισπανίας ελαιολάδου χύμα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την εφαρμογή του άρθρου 2 παράγραφος 2 του κανονισμού (ΕΟΚ) αριθ. 473/86, το ποσό της ενίσχυσης στην κατανάλωση που λαμβάνεται υπόψη πολλαπλασιάζεται με την παρακράτηση που αναφέρεται στο άρθρο 11 παράγραφος 6 του κανονισμού αριθ. 136/66/ΕΟΚ.
Άρθρο 2
Για το ελαιόλαδο που υπάγεται στις διακρίσεις 15.07 Α ΙΙ α) και 15.07 Α ΙΙ β) του κοινού δασμολογίου, τα ποσά «προσχώρησης» που εφαρμόζονται είναι αυτά που καθορίζονται σύμφωνα με το άρθρο 2 του κανονισμού (ΕΟΚ) αριθ. 473/86 και πολλαπλασιάζονται με τους συντελεστές 1,04 και 1,20.
Άρθρο 3
Για τα προϊόντα που περιέχουν ελαιόλαδο, τα εφαρμοζόμενα εξισωτικά ποσά «προσχώρησης» καθορίζονται βάσει της περιεκτικότητάς τους σε έλαιο, όπως καθορίζεται στο παράρτημα του παρόντος κανονισμού.
Άρθρο 4
1. Εάν, κατά την εξαγωγή προς τις τρίτες χώρες, το προς είσπραξη εξισωτικό ποσό «προσχώρησης» που προβλέπεται στο άρθρο 2 παράγραφος 5 του κανονισμού (ΕΟΚ) αριθ. 473/86, είναι υψηλότερο του ποσού της επιστροφής, ή αν δεν έχει καθοριστεί καμία επιστροφή, το ποσό, ίσο με την διαφορά μεταξύ του εξισωτικού ποσού εντάξεως και της επιστροφής ή κατά περίπτωση του εξισωτικού ποσού εντάξεως, εισπράττεται καθ' ολοκληρία.
2. Ωστόσο, κατά παρέκκλιση της παραγράφου 1 αποφασίζεται, για την περίοδο από την 1η Μαρτίου έως τις 30 Απριλίου 1986, για το ελαιόλαδο που παράγεται στην Κοινότητα και παρουσιάζεται χύμα ή σε άμεσες συσκευασίες καθαρού περιεχομένου μεγαλύτερου των 5 λίτρων, που εξάγεται από την Ισπανία, να περιορισθεί το εξισωτικό ποσό «προσχώρησης» στο επίπεδο της επιστροφής, αν αυτή είναι καθορισμένη, ή, στην αντίθετη περίπτωση, να μην εισπραχθεί.
Άρθρο 5
Το εξισωτικό ποσό «προσχώρησης», που εφαρμόζεται στις εισαγωγές στην Πορτογαλία που προέρχονται από τρίτες χώρες ή από άλλα κράτη μέλη που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 473/86 μειούται κατά το ποσό της ενισχύσεως στην κατανάλωση που διατηρείται προσωρινά με τους όρους που προβλέπονται στον κανονισμό (ΕΟΚ) αριθ. 3774/85 που πράγματι εφαρμόζεται.
Άρθρο 6
Ο παρών κανονισμός αρχίζει να ισχύει την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1986.

Labels: 3
17
19
6